Visserman van Paarl verdrink by Rooiels | Netwerk24
16 Junie 2019 13:05
'n Man van die Paarl is om 11:43 Saterdagoggend uit die see by Rooiels naby Gordonsbaai gehaal, maar nooddienste kon hom nie bybring nie. Die 45-jarige man is kort hierna dood verklaar.
Die man en twee vriende het op die rotse gestaan en visvang toe 'n brander hom omslaan en hy deur die water meegesleur word, sê Alan Meiklejohn, stasiebevelvoerder van die Nasionale Seereddingsinstituut (NSRI) in Gordonsbaai, in 'n verklaring.
Beamptes van die NSRI in Gordonsbaai en Kleinmond het saamgewerk om die man uit die branders te probeer red. Verskeie nooddienste het bygestaan om hulp te verleen.
Die reddingspan van Gordonsbaai het met hul boot Spirit of Surfski tot by die man in die water gekom en hom in die boot getel. Die span het hom probeer bybring, maar kon nie daarin slaag nie. Aan wal het die mediese span ook probeer om die man by te bring, maar hulle kon dit ook nie regkry nie. Hy is dood verklaar.
Volgens Meiklejohn kon die man se twee vriende die groot brander ontsnap en het hulle nie in die see beland nie.